Az MP4-18-as fejlesztése nem volt teljes egészében zsákutca, de radikális áttervezésre szorult. Ennek az eredménye lett az MP4-19-es. Kezdetben a megbízhatósága csapnivaló volt: a szezon első felében rendszeresen kiestek valamilyen meghibásodással. A szezon közepén így bevetésre került az autó jelentősen átdolgozott, új aerodinamikai csomaggal szerelt változata, az MP4-19B. Ezzel már sokkal jobb eredményeket tudtak elérni, mely biztató volt a szezon másik felére nézve. Mégis mindössze egyetlen nagydíjat, a Belga Nagydíjat sikerült abban az évben megnyerniük.